টোটো চালক ও বাস কর্তৃপক্ষের গণ্ডগোলের জের! বন্ধ বাস চলাচল

নদিয়া: যাত্রী তোলা নিয়ে টোটো চালক ও বাস কর্তৃপক্ষের গণ্ডগোলের জেরে বন্ধ বাস চলাচল। যার জেরে তুমুল ভোগান্তির মুখে পড়েছেন যাত্রীরা। সূত্রের খবর, টোটোতে যাত্রী তোলা নিয়ে টোটো চালকদের সঙ্গে বাস কর্মীদের বচসার জেরে বাস কর্মীকে মারধরের অভিযোগ টোটো চালকদের বিরুদ্ধে। প্রতিবাদে কালীগঞ্জের দেবগ্রাম থেকে সমস্ত রুটের বাস চলাচল বন্ধ রেখে ধর্মঘটে সামিল হলেন বাস চালক ও কর্মীরা।

জানা গিয়েছে, কালীগঞ্জের দেবগ্রাম থেকে কাটোয়া, কৃষ্ণনগর, পলাশীপাড়া ও তেহট্ট এই চারটি রুটের বাস চলে। কিন্তু বেআইনিভাবে টোটোতে যাত্রী পরিবহনের বাস কর্তৃপক্ষকে ক্ষতিগ্রস্ত হতে হচ্ছে। এর জন্য বাস স্টপেজ থেকে যাতে টোটো চালকরা যাত্রী তুলতে না পারেন তা দেখার জন্য একজন করে কর্মী রেখেছেন বাস কর্তৃপক্ষ। শনিবার দেবগ্রাম কাটোয়া ঘাট রুটের আসাচিয়া মোড়ে টোটোতে যাত্রী তোলার সময় বাবু সেখ নামের ওই কর্মীকে মারধর করে টোটো চালকরা। এরফলে গুরুতর আহত হয় ওই বাস কর্মী। এরপরই বাস চলাচল বন্ধ রেখে টোটো চালকের বিরুদ্ধে থানায় অভিযোগ দায়ের করেন বাস কর্তৃপক্ষ।

আরও পড়ুন: বানারহাটে রাস্তার বেহাল দশা, রাস্তা সারাইয়ের কাজে খোদ গ্রামবাসীরা

তবে এখনও পর্যন্ত অভিযুক্তকে গ্রেফতার না করায় সকাল থেকেই অনির্দিষ্টকালের জন্য দেবগ্রাম থেকে সমস্ত রুটের বাস চলাচল বন্ধ করে রেখেছেন বাস কর্তৃপক্ষ। বাস কর্তৃপক্ষের দাবি, অভিযুক্তকে গ্রেফতার করার পাশাপাশি উপযুক্ত ব্যবস্থা গ্রহণ না করা পর্যন্ত ধর্মঘট চলবে। এই ধর্মঘটের জেরে সমস্যায় পড়েছেন বাসের যাত্রীরা। বাস না পেয়ে টোটো বা অটোতে অতিরিক্ত ভাড়া দিয়ে গন্তব্যস্থলে পৌঁছাতে হচ্ছে তাদের।